Byrådet - Slagelse Kommune

**BUDGETAFTALE 2022-2025**

**til 1. behandlingen i byrådet**

**den 13. september 2021**

mellem parterne

*Socialdemokratiet, Venstre, Dansk Folkeparti, SF, Enhedslisten, Radikale Venstre og Liberal Alliance samt Helle Blak (evt. Ann Sibbern og Steen Olsen)*

1. Parterne i budgetaftalen er enige om at indgå en budgetaftale, der tager hensyn til den igangværende udvikling på arbejdsmarkedet, med mangel på arbejdskraft og byggematerialer, og adresserer behovene og indregner fordelene forbundet med stigende befolkningstal i Slagelse Kommune.

*F og B bemærker, at anlægsbudgettet er særdeles ambitiøst, og at dette ikke matcher det råderum, der er til stede, efter at udgifter og indtægter er gjort op. F og B bemærker dog også, at det er positivt, at partierne kan finde sammen om en opbremsning, hvor antallet af anlægsprojekter reduceres allerede i 2021, i budget 2022 og i overslagsårene.*

*V bemærker, at i en kommune af Slagelses størrelse er det yderst vigtigt at fastholde en del anlægsinvesteringer for at sikre udvikling og sikre investeringer, der giver optimal anvendelse af de offentlige midler. Den øgede bosætning skal understøttes af anlæg. A tilsluttede sig bemærkningen.*

*A bemærker, at likviditetsudviklingen i 2022 og overslagsårene skal beregnes på baggrund af forbrugsprocenter i 2021 og udsatte anlægsprojekter fra 2021, og det viser, at der er rum til ekstra anlægsinvesteringer de kommende år, hvis det lokale arbejdsmarked tilsiger dette. A bemærker i øvrigt, at budgetaftalen er fuldstændig i tråd med anbefalingerne fra KL.*

1. Parterne er dog indstillede på, at merdriftsudgifterne på ældreområdet (netto 15,8 – brutto 17,2 mio. kr.) samt på børne- og ungeområdet (netto 6,8 – brutto 9,1 mio. kr.), nævnt på byrådsmødet den 31. august 2021, tillige medtages i budgettet for 2022.
2. Aftalen danner baggrund for byrådets vedtagelse af et teknisk budget i forbindelse med 1. behandlingen af budget 2022-2025 på byrådsmødet den 13/9-2021. Parterne står som udgangspunkt frit til i forbindelse med 2. behandlingen af budgettet at fremsende ændringsforslag.
3. Parterne er enige om, at der i hvert budgetår tages udgangspunkt i det mest fordelagtige af mulighederne ”statsgaranteret udskrivningsgrundlag” og ”selvbudgettering”, men er også opmærksomme på den øgede usikkerhed, der er forbundet med selvbudgettering.
4. I forbindelse med budgetarbejdet har forvaltningen peget på de anlægsprojekter, der kan udsættes og dermed tillige de anlægsprojekter, der ikke kan udsættes. De sidste par år har vi i Slagelse Kommune været meget ambitiøse mht. antallet og omfanget af anlægsprojekter. Parterne er dog enige om som princip, pga. flaskehalse på arbejdsmarkedet og stigende materialepriser, ved 1. behandlingen af budgettet, at de anlægsprojekter, der kan udsættes, foreløbig udsættes, således at det nye byråd i begyndelsen af 2022 drøfter, hvornår disse anlægsprojekter gennemføres. Ved at udsætte anlægsprojekter fra 2021, 2022 og overslagsårene vil der blive mulighed for at følge prisudviklingen på markedet inden iværksættelse og samtidig sikre størst mulig anvendelse af lokal arbejdskraft og dermed understøtte den lokale beskæftigelse.

I forhold til de af forvaltningen fremlagte oversigter og vurderinger er parterne enige om, at der justeres mht. følgende projekter:

* 1. Der indlægges en anlægsramme til køb af Skælskørskolerne i 2025 (57,3 mio. kr.). Den konkrete beslutning om tilbagekøb helt eller delvist af Skælskørskolerne træffes dog på et senere tidspunkt.
	2. Projekter, hvor kommunens finansiering er en forudsætning for en betydelig ekstern finansiering, udsættes ikke. Det gælder ”Ny Trelleborg Den Genskabte Borg”, ”Livsparken i Slots Bjergby” og ”Tude Å projektet”.
	3. Projekter, der adresserer en helt akut og betydelig udfordring relateret til kommunens kerneopgaver, udsættes ikke. Det gælder arbejdet med højvandssikring i Korsør og Skælskør samt de igangværende overvejelser og vurderinger af løsning på akutte behov for dagtilbudspladser (pga. flere børn) i Slagelse og Korsør.
	4. Projekter besluttet på byrådsmødet den 31. august indregnes som ”kan ikke udsættes” projekter. Det gælder opførsel af træningsfaciliteter på Blomstergården (pkt. 13 plus tilhørende andre anlægsprojekter) og udmøntning af tilgængelighedspuljen (pkt. 17)

De samlede effekter af anlægsjusteringerne (*excl. ovenstående pkt. c og d samt ”Tude Å projektet”*) kan opgøres som:

|  |  |  |  |  |  |
| --- | --- | --- | --- | --- | --- |
| 1.000 kr. | 2021 | 2022 | 2023 | 2024 | 2025 |
| Anlægsbudget, der ikke udsættes | (254.364) |  100.401 |  61.730  |  54.930 |  42.340 |
| Udsat til beslutning i det nye byråd (2022-2025) | 97.939 |  192.497  |  117.433  |  81.728  |  98.123  |
| Nye anlæg (Skælskørskolerne) |  |  |  |  | 57.300 |

1. Parterne er enige om, at de indlagte lånerammer på 72 mio. kr. i årene 2023-2025 nulstilles, at indlagte nulstillede prisfremskrivninger opretholdes, og at indlagte rammebesparelser på 0,7% opretholdes, herunder at besparelserne indenfor denne ramme på børne- og ungeområdet og ældreområdet tilbageføres til områderne. Parterne bemærker, at der er indeholdt midler til reguleringer ift. demografiudviklingen på ældreområdet på i alt 8,5 mio. kr. i 2022 stigende til 10,9 mio. kr. i 2025.

Parterne er enige om at fastholde reduktionen på de 37 mio. kr. med fokus på forenkling af arbejdsgange, unødigt bureaukrati etc. og ønsker samtidig, at det omfatter et bredere perspektiv på den samlede organisation med henblik på at skabe en endnu mere effektiv organisation med fokus på borgerne.

*Parterne bemærker samlet, at de nulstillede prisfremskrivninger ikke gælder på de takstfinansierede områder.*

*V bemærker, at den nulstillede prisfremskrivning i 2020-priser betyder en budgetreduktion i forhold til driften på 19.269 tkr. i 2022, 23.536 tkr. i 2023, 79.019 tkr. i 2024, og 111.123 tkr. i 2025. F og B tilsluttede sig bemærkningen.*

*(Disse tal justeres ift. ændringen mht. takstfinansieringen)*

1. Slagelse Kommune har efter parternes opfattelse fortsat en udfordring med at skaffe arbejdskraft til vores lokale erhvervsliv, og parterne er enige om, at denne indsats skal have førsteprioritet i både Jobcenteret og i den nye Ungeenhed. Parterne er desuden enige om at øge indsatsen betydeligt for, at alle kommer i arbejde eller uddannelse, herunder at der etableres flere småjobs, at unge kan få et fritidsjob eller studiejob, eller at ældre, der er gået på pension, kan være tilknyttet arbejdsmarkedet.

Kommunes unge, der af forskellige årsager står uden for formel uddannelse og arbejde, skal motiveres til at dygtiggøre sig gennem mødet med erhvervsaktive håndværkere og andre understøttende voksne i attraktive ungemiljøer. Disse steder bliver dermed første skridt mod uddannelse og et liv i selvforsørgelse.

Parterne ser meget gerne, at der etableres flere erhvervstalentklasser, og at vi som kommune snarest muligt udfordrer, hvad vi opfatter som en unødvendig stor regelbyrde på arbejdsmarkedsområdet, og i stedet gør tingene meget mere enkle ved at sætte vores borgere og medarbejdere fri til at finde enkle løsninger med fokus på beskæftigelse og aktiv involvering i og bidrag til samfundet.

Parterne er enige om, at kommunen på beskæftigelsesområdet skal opfatte sig selv og agere som ”frikommune” med fokus på, at alle borgere bidrager med de ressourcer, de besidder, og at det lokale arbejdsmarked kan tiltrække nødvendig kvalificeret arbejdskraft.

*O bemærker, at der lægges vægt på, at der udarbejdes en integrationspolitik, der skal gå på tværs af kommunens sektorer og udvikles i tæt samarbejde med borgere og interessenter. Med en sammenhængende integrationsindsats vil vi bl.a. sikre, at der skabes de bedste muligheder for relationer og netværk på tværs af kulturer. Herved undgår vi, at der skabes modkulturer og parallelsamfund. Parterne tilslutter sig bemærkningen.*

1. Det er meget højt prioriteret hos parterne, at kommunens velfærdsmedarbejdere bruger så lidt tid som overhovedet muligt på administrative opgaver og mest mulig tid på de primære velfærdsopgaver.

Forvaltningen udarbejder forslag til indsatser på dette område inden udgangen af 2021, idet parterne som udgangspunkt ikke indlægger en forudsætning om besparelser fra dette, men i stedet har en klar forventning om, at sådanne indsatser omfatter kombination af deltidsstillinger/-opgaver til flere heltidsstillinger, meget bedre samarbejde og fællesskab på tværs af organisatoriske enheder og centre, mere enkel administration varetaget af administrative medarbejdere, mindre kontrol, bedre økonomistyring, investering i ny digitalisering, fortsat udvikling af velfærdsteknologi, færre helt små enheder, samt mere fleksible arbejdspladser og bedre muligheder for at flytte ressourcerne i retning af presserende opgaver mv.

1. Parterne er enige om, at sundhed er et meget højt prioriteret område, og derfor skal alle i hele Slagelse Kommune være med til gradvist at forbedre sundheden i vores kommune. Dette arbejde blev allerede sat i gang ved sidste års budgetaftale, og parterne hilser de igangsatte indsatser velkommen, men vil tillige bede hver enkelt arbejdsplads tage aktiv stilling til arbejdsmiljø og sundhedstiltag såsom mental sundhed, rygning, motion i arbejdstiden og mulighederne for en mere fleksibel tilrettelægning af arbejdstiden og arbejdssted. Forvaltning udarbejder sammen med HovedMED oplæg til rammerne for dette inden udgangen af 2021.
2. Parterne er indstillet på, at Slagelse Kommune fortsat aktivt deltager i boligudbygning i hele kommunen herunder i landdistrikterne med henblik på, at der etableres flere nye boliger. Forvaltningen udarbejder forslag til, hvordan Slagelse Kommune mere aktivt kan involvere sig i boligudbygningen og erhvervsbyggerier herunder mht. finansieringen, idet parterne særligt peger på behovet for studieboliger, behovet for nye boligområder, behovet for muligheden for at bygge særlige boliger (fx husbåde, tiny-houses, øko-boliger, naturboliger mv.), bedre IT-dækning til bl.a. at understøtte mulighederne for at arbejde hjemme, samt muligheden for, at kommunale arbejdspladser evt. kan være med til at udbygge og løfte kvaliteten i boligområder i alle dele af kommunen.
3. Parterne er fortsat enige om, at byggesags-, lokalplan-, og landzonebehandlingen skal gøres hurtigere og mere smidigt med fokus på at gøre det nemmere for ansøgere at få et hurtigt og fyldestgørende svar, herunder at svartiden mht. det p.t. meget høje antal ansøgninger nedbringes. Forvaltningen udarbejder oplæg til dette inden udgangen af 2021.
4. Vores natur og miljø har i mange årtier været under pres. Ny viden bekræfter, at der har været en for lempelig lovgivning. Der er brug for, at miljøkontrollen skærpes, og derfor er parterne enige om, at den ordning ”2.3.1.02 Forebyggende undersøgelser miljøfremmende stoffer”, der blev vedtaget af et samlet byråd, videreføres i 2022 og 2023.
5. UNDERSKRIFTER

Kobæk Strand den 4. september 2021

-----------------------------------------

John Dyrby Paulsen (A), Borgmester

-----------------------------------------

Sofie Janning (A), Gruppeformand

-----------------------------------------

Knud Vincents (V), Gruppeformand

-----------------------------------------

Palle Kristensen (O), Gruppeformand

-----------------------------------------

Jørgen Grüner (F)

-----------------------------------------

Troels Brandt (B)

-----------------------------------------

Thomas Clausen (Ø)

-----------------------------------------

Villum Christensen (I)

-----------------------------------------

Helle Blak (UFP)